זה עושה לי

בין פקקי התנועה של רחוב עמק רפאים להמולת הבנייה שמול תיאטרון ירושלים, מעל בית הנסן, מאחורי מגרש חנייה גדול ומפוצץ ממכוניות (יבנו שם בקרוב קונסרבטוריון) מסתתרת הכניסה לגן עדן.

כרגע, בשעת אחר הצהריים, הגיעו הנה כמה עשרות אנשים להקשיב לליאורה, שמקריאה סיפורים של או'הנרי ושל סומרסט מוהם שהיא תרגמה להנאתה. הם יושבים מתחת לסככת עץ טבעי שרצפתה מכוסה במחצלת, מבעד לקירות השקופים נראים עצי אורן ענקיים מתנועעים ברוח, הם מתכבדים בעגבניות שרי שגדלו כאן בארגזי עץ, שותים תה מצמחים שגדלו כאן עם מרקחת מפירות וצמחי תבלין שגדלו כאן, ומאפשרים לחתול לבדוק על ברכי מי הוא מעדיף לשבת. בשבת בבוקר תהיה כאן הרצאה של הדס עופרת, אחר כך של אריאל הירשפלד, כל שבת מישהו מתושבי השכונה, שלא חסרים בה תושבים אנשי שם. הכול בחינם.

זה מתרחש בגינת מוזיאון הטבע, בת טיפוחיו של אמנון הרציג וקבוצת מתנדבים שהצטרפו אליו. המקום עצמו – הבניין המפואר והבנוי בחוכמה של מוזיאון הטבע, עם הבוסתן הענקי מסביבו, נבנה בסוף המאה התשע עשרה (ולא בשנת 1862, כפי שמקובל לחשוב בעקבות דויד קרויאנקר, על כך ועל בתיה הראשונים של המושבה הגרמנית בטור הבא). לזארוס פאול מרגאריאן, איש עסקים ארמני עשיר, החליט לבנות כאן, מתחת לגבעה שעליה עומד כיום תיאטרון ירושלים, בית אחוזה מפואר מוקף חומה, כולל שורה של בורות מים ענקיים שנחצבו בסלע, בוסתן וגן ירק גדול. הוא קרא למקום "וילה דָקָן", על שם אזור בהודו שאתו עשה עסקים. ב1913 השלטון העותומני החרים את המבנה והאחוזה סביבו מבעליו הארמני, ושיכן בו את פקידיו הבכירים. בתקופת השלטון הבריטי היה פה מועדון קצינים, עם ספרייה עשירה, וגם עמדת מודיעין שממנה תיצפתו הבריטים על אימוני הפלמ"ח ב"חורשת הירח" הסמוכה.

ב 1949 הפך הבניין המדהים ביופיו למוזיאון הטבע הירושלמי (הכוונה של מייסדו, צבי לב, הייתה להקים מכון פדגוגי ללימודי הטבע בצירוף מוזיאון). כיום יש בו בעיקר פוחלצים ותיקים של חיות, ציפורים ושרצים. בחצר הענקית העצים והצמחים גדלו פרא, ושורשיהם פגעו בחלק מבורות המים. המקום כוסה פסולת. אחד הבורות שעומקו מעל 6 מטרים ושטחו ב 80 מ"ר, התגלה לפני כ-12 שנים על ידי פעילי הגינה. כעת יש כאן אגמון יפהפה עם נימפיאות מרהיבות, אחד ממקווי המים הירושלמיים המושכים להקות ציפורים בעונת הנדידה.

 בגדול יש כאן שילוב של בוסתן וגן בוטני, אבל זה גם אתר ניסויים בהשקיה הידרופונית, המאפשרת לגדל ירקות ופירות בבית ללא גינה, ללמוד על ששיטות מִחזור מגוונות ולקבל רעיונות על השתלבות עם הטבע בכלל. יש כאן כעת גם מרכז להשאלת כלי עבודה חקלאית וכלי נגרות.

– הרעיון הוא: במקום לבכות ולהתלונן על מה שיש, ללכת אתו, להשתמש בו, אומר אמנון בקולו החרישי, ומצביע על "עץ המשאלות": - שתלנו כאן עץ חרוב, וכשהתברר שהוא זכר ולא ייתן פרי, תלינו עליו קופסאות שימורים ריקות המשמשות גם כגופי תאורה בחנוכה, וגם כתיבות דואר לפתקי משאלות. אנחנו משתמשים הרבה באלטע זאכן, הוא אומר. גם אוגרים מי גשם מהגג ומתעלת ניקוד היסטורית שנחשפה ונועדה לאסוף מי גשם.

אמנון גר לא רחוק. הוא גמלאי, לשעבר מנהל בכיר במערכת הבנקאות ואחר כך עסק ביזָּמוּת והקים את "קלאב 50". כשנודע לו על יוזמות נדל"ן שאיימו לפגוע במתחם, הוא נכנס לפעולה שהוא עושה אותה כבר 14 שנים בהתנדבות. אליו הצטרפו בהדרגה למעלה מעשרים בני אדם. למשל ח. ,שלדבריו "נמאס לו להיות עורך דין", פרש לגמלאות, מכר את המשרד, חיפש לעשות משהו, עבר כאן במקרה, ראה מספר טלפון ומאז הוא עובד בגינה ובונה מתקני עץ לשימוש הגינה 4-3 שעות שלוש פעמים בשבוע. ליוסי הייתה חנות רהיטים, והוא עושה כאן עבודות עץ כמין תחביב. המתנדבים עובדים ביחד פעם בשבוע, דנים בתוכניות, אוכלים ביחד. כסף מגייסים מתרומות של תושבים ולפעמים מגופים ציבוריים, כמו מתקציב הפרויקט "תעשו מקום" של עיריית ירושלים. כשמתקלקלת משאבה שעולה 3000 ₪ אנחנו משלמים. נייר טואלט אנחנו מביאים, וכך גם את כל הוצאות התחזוקה בגינה ובמתקניה.

– אני מנצל כיום בצורה הטובה ביותר את הניסיון והידע שצברתי, אומר אמנון, דוחה כל אפשרות להבליט את עצמו. כל אחד עושה למען הנפש שלו משהו אחר, מעבר לכך, המקום הזה עושה טוב להמון אנשים. אני אפילו לא מכיר רבים מהם, אבל אני חושב שאם אתה יכול לעשות טוב לאנשים – לתת להם לא רק מקום של בילוי, אלא גם משהו שנוגע לנפש, משהו שעושה להם את זה כבני אדם – זה עושה לי. זאת מתנה נהדרת בשבילי. אנשים אומרים לי שזה גן עדן. הכרת התודה של האנשים, זאת מתנה שבכלל לא התכוונתי לקבל.